MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Rialachán (AE) 2017/1939 lena gcuirtear chun feidhme comhar feabhsaithe maidir le maidir le bunú Oifig an Ionchúisitheora Phoiblí Eorpaigh (OIPE), glacadh é an 12 Deireadh Fómhair 2017 agus tháinig sé i bhfeidhm an 20 Samhain 2017. Ghlac OIPE air féin na cúraimí imscrúdúcháin agus ionchúisimh a tugadh dó leis an Rialachán sin an 1 Meitheamh 2021. Cionta coiriúla a dhéanann difear do leasanna airgeadais an Aontais, dá bhforáiltear i dTreoir (AE) 2017/1371 agus arna gcinneadh faoi Rialachán (AE) 2017/1939, tá OIPE freagrach as déantóirí na gcionta coiriúla sin agus as a gcomhchoirithe a imscrúdú, a ionchúiseamh agus a thabhairt chun breithiúnais. I gcomhréir le hAirteagal 8 de Rialachán (AE) 2017/1939, is in Oifig Lárnach OIPE a oibríonn an Príomh‑Ionchúisitheoir Eorpach, na hIonchúisitheoirí Eorpacha agus daoine eile nach iad.

Le hAirteagal 14 de Rialachán (AE) 2017/1939 rialáiltear ceapadh agus dífhostú an Phríomh‑Ionchúisitheoir Eorpaigh, ar de chomhthoil Pharlaimint na hEorpa agus na Comhairle a cheaptar é. I gcomhréir le hAirteagal 14(3) de Rialachán (AE) 2017/1939, is ar ghlao oscailte ar iarrthóirí a bhunaítear an roghnú, agus ina dhiaidh sin tiomsaíonn painéal roghnúcháin gearrliosta d’iarrthóirí cáilithe atá le cur faoi bhráid Pharlaimint na hEorpa agus na Comhairle. Foráiltear le hAirteagal 14(3) de Rialachán (AE) 2017/1939 freisin go mbunóidh an Chomhairle rialacha oibriúcháin an phainéil roghnúcháin ar thogra ón gCoimisiún.

Le hAirteagal 16 de Rialachán (AE) 2017/1939, rialáiltear ceapadh agus dífhostú na nIonchúisitheoirí Eorpacha. Ina chéad mhír, ceanglaítear ar gach Ballstát atá rannpháirteach sa chomhar feabhsaithe maidir le OIPE a bhunú triúr iarrthóirí a ainmniú a chomhlíonann na ceanglais a leagtar amach inti. Foráiltear le hAirteagal 16(2) de Rialachán (AE) 2017/1939 go roghnóidh agus go gceapfaidh an Chomhairle duine de na hiarrthóirí le bheith ina Ionchúisitheoir Eorpach sa Bhallstát i dtrácht, tar éis di an tuairim réasúnaithe a fháil ón bpainéal roghnúcháin dá dtagraítear in Airteagal 14(3) de Rialachán (AE) 2017/1939.

An 13 Iúil 2018, ghlac an Chomhairle, ar thogra ón gCoimisiún, Cinneadh Cur Chun Feidhme (AE) 2018/1696 ón gComhairle maidir le rialacha oibriúcháin an phainéil roghnúcháin, rialacha a leasaíodh ina dhiaidh sin le Cinneadh Cur Chun Feidhme (AE) 2020/1008 ón gComhairle. An 18 Meán Fómhair 2018, cheap an Chomhairle comhaltaí an phainéil roghnúcháin.

An 27 Iúil 2020, cheap an Chomhairle na chéad Ionchúisitheoirí Eorpacha in OIPE. I gcomhréir le hAirteagal 2 de Chinneadh Cur Chun Feidhme (AE) 2020/1117 ón gComhairle, ceapadh ochtar Ionchúisitheoirí Eorpacha ar feadh tréimhse trí bliana neamh‑in‑athnuaite ón 29 Iúil 2020. Dá bhrí sin, ní mór ochtar Ionchúisitheoirí Eorpacha nua a chur ina n‑ionad i mí Iúil 2023. Ceapfar an t‑ochtar Ionchúisitheoirí Eorpacha i gcomhréir leis an nós imeachta a leagtar amach in Airteagal 16 de Rialachán (AE) 2017/1939, lena n‑áirítear éisteacht os comhair an phainéil roghnúcháin.

I gcomhréir le Riail VI.2 de rialacha oibriúcháin an phainéil roghnúcháin, ba cheart don phainéal roghnúcháin éisteacht a thabhairt do na hiarrthóirí arna n‑ainmniú ag na Ballstáit do phost an Ionchúisitheora Eorpaigh. Ba cheart an éisteacht a reáchtáil i bpearsa. I bhfianaise na staide eipidéimeolaíche a bhí ann le déanaí a bhaineann le ráig COVID‑19, is gá a shoiléiriú go bhféadfaí an éisteacht a dhéanamh trí fhís‑chomhdháil freisin ar chinneadh an phainéil roghnúcháin, motu proprio, sin nó arna iarraidh sin don iarrthóir. An riail chéanna maidir leis an éisteacht i bpearsa, ós rud é go bhfuil feidhm ag an riail sin maidir le héisteacht na n‑iarrthóirí ar phost an Phríomh‑Ionchúisitheoir Eorpaigh de bhun Riail VI.1, ba cheart an riail sin a leasú freisin ar mhaithe le comhsheasmhacht. Sa dá chás, más trí fhís‑chomhdháil a dhéantar an éisteacht, ba cheart cead a bheith ag an bpainéal roghnúcháin breithniú a dhéanamh ar an mbealach céanna. Chuige sin, is iomchuí soiléiriú a dhéanamh i Riail IV maidir le breithniú an phainéil roghnúcháin.

Dá bhrí sin, is é is aidhm don togra seo a shoiléiriú gur féidir leis an bpainéal roghnúcháin dá bhforáiltear in Airteagal 14(3) de Rialachán (AE) 2017/1939 cinneadh a dhéanamh na hiarrthóirí a chur faoi agallamh trí fhíschomhdháil, rud atá riachtanach nó níos éifeachtúla i gcás nach gceadaítear éisteachtaí go pearsanta nó nach bhfuil siad inmholta, agus go ndéanfar an breithniú ar an mbealach céanna dá réir sin.

•Comhsheasmhacht le forálacha beartais atá sa réimse beartais cheana

Is trí bhíthin Rialachán (AE) 2017/1939 a bunaíodh OIPE, rialachán a glacadh ar bhonn Airteagal 86 CFAE. Tríd an togra seo a chur isteach le haghaidh leasú ar Chinneadh Cur Chun Feidhme (AE) 2018/1696 ón gComhairle, arna leasú le Cinneadh Cur Chun Feidhme (AE) 2020/1008 ón gComhairle, tá an Coimisiún ag comhlíonadh a oibleagáidí faoi Airteagail 14(3) agus 16(2) de Rialachán (AE) 2017/1939. Leis an togra seo beifear in ann nósanna imeachta roghnúcháin agus ceapacháin an Phríomh‑Ionchúisitheoir Eorpaigh agus na nIonchúisitheoirí Eorpacha a dhéanamh ar bhealach éifeachtúil. Dá bhrí sin, tá an togra seo comhsheasmhach leis na forálacha beartais atá sa réimse beartais cheana.

•Comhsheasmhacht le beartais eile de chuid an Aontais

Tá an tionscnamh seo comhsheasmhach le beartais eile de chuid an Aontais arb é is aidhm dóibh cosaint leasanna airgeadais an Aontais a neartú.

2.BUNÚS DLÍ, COIMHDEACHT AGUS COMHRÉIREACHT

•Bunús dlí

Tá an togra seo bunaithe ar Airteagal 14(3)(c) de Rialachán (AE) 2017/1939.

•Coimhdeacht (i gcás inniúlacht neamheisiach)